钦定古今图书集成/明伦汇编/人事典/第007卷 > 《图书编》： > 《总论人身阴阳合体》
## 钦定古今图书集成/明伦汇编/人事典/第007卷 > 《图书编》： > 《总论人身阴阳合体》

吾人之生，原阴阳两端，合体而成。其一则父母精气，
妙凝有质，所谓“精气为物”者也。其一则宿世灵魂，知
识变化，所谓“游魂为变”者也。精气之质，涵灵魂而能
运动，是则吾人之身也，显现易见而属之于阳。游魂
之灵，依精气而露知识，是则吾人之心也，晦藏难见，
而属之于阴。交媾之时，一齐俱到，胎完十月，出生世
间，其赤子之初，则阳盛而阴微，心思虽不无，而专以
形用也。故常欣笑而若阳和，亦常开爽而同朝日，又
常活泼而类轻风，此阳之一端，见于有生之后者然
也。及年少长，则阴盛而阳微，虽形体如故，而运用则
专心思矣。故愁戚而欣笑渐减，迷蒙而开爽益稀，滞
泥而活泼非旧，此阴之一端，见于有生之后者然也。
人能以吾之形体而妙用其心知简淡而详明，流动
而中适，则接应在于现前，感通得诸当下，生也而可
望以入圣，殁也而可望以还虚，其人将与造化为徒焉已矣。若人以己之心思而展转于躯壳，想度而迟
疑，晓了而虚泛，则理每从于见得，几多涉于力为，生
也而难望以入圣，殁“也而难冀以还虚，其人将与凡
尘为徒焉已矣。”或曰：“如君之论，是以身为阳而在所
先，以心为阴而在所后，乃古圣贤，则谓身止是形，心
乃是神，形不可与神并，况可以先之乎？”曰：“子恶知所
谓神哉？夫神也者，妙万物而为言者也，亦超万物而
为言者也。阴之与阳，是曰两端，两端即两物也。精气
载心”而为身，是身也固心也，固耳目口鼻四肢百骸
而具备焉者也；灵知宰身而为心，是心也亦身也，亦
耳目口鼻四肢百骸而具备焉者也。精气之身，显于
昼之所为；心知之身，形于夜之所梦。然梦中之身，即
日中之身，但以属阴，故其气弱，其象微，虽弱且微，而
较之日中之举止，毫发则无殊也。日中之身，即梦中
之身，但以属阳，故其气健，其体充，虽健且充，而较之
梦中举止，毫发亦无殊也。是分之固阴阳互异，合之
则一神所为，所以属阴者则曰阴神，属阳者则曰阳
神。是神也者，浑融乎阴阳之内，交际乎身心之间，而
充溢弥漫乎宇宙乾坤之外，所谓无在而无不在者
也。惟圣人与之合德，故身不徒身，而心以灵乎其身，
心不徒心，而身以妙乎其心，是谓阴阳不测，而为圣
不可知之神人矣。或者憬然悟曰：“孔夫子之从心所
欲不逾矩，孟夫子之存心养性以事天”，是诚阴阳合
德，而神之乎其为心也哉！亦神之乎其为身也哉！